【唐韻】【集韻】【韻會】【正韻】𠀤博陌切,音百。【說文】椈也。【六書精蘊】柏,隂木也。木皆屬陽,而柏向隂指西,蓋木之有貞德者,故字从白。白,西方正色也。又【春秋緯】諸侯墓樹柏。【前漢·東方朔傳】柏者,鬼之廷也。 又大也。與伯通。【釋名】柏車,大車也。 又逼也。與廹同。【周禮·春官】其柏席用萑黼純。【鄭註】柏席,廹地之席。【史記·漢高紀】柏人者,廹于人也。【漢·武瓠子歌】魚弗鬰兮柏冬日。 又國名。在河南西平縣。 又山名。【書·禹貢】導淮自桐柏。 又【前漢·武帝紀】起柏梁臺。 又姓。【姓譜】戰國柏直,漢柏英。 又叶卜各切,音搏。【楚辭·九歌】山中人兮芳杜若,飮石泉兮蔭松柏。 又叶壁益切,音必。【陶潛·經錢溪詩】園田日夢想,安得久離析。終懷在歸舟,諒哉宜霜柏。 从木白聲。俗作栢,非。